CELEX: 32020D0372
Language: sk
Date: 2020-02-27 00:00:00
Title: Rozhodnutie Rady (EÚ) 2020/372 z 27. februára 2020 o pozícii, ktorá sa má v mene Európskej únie zaujať v Rade Medzinárodnej organizácie civilného letectva, pokiaľ ide o prijatie zmien príloh 1, 3, 4, 6, 10, 11, 13, 14, 15, 16 a 18 k dohovoru o medzinárodnom civilnom letectve

6.3.2020   
               
               
                  SK
               
               
                  Úradný vestník Európskej únie
               
               
                  L 71/8
               
            
         ROZHODNUTIE RADY (EÚ) 2020/372
         z 27. februára 2020
         o pozícii, ktorá sa má v mene Európskej únie zaujať v Rade Medzinárodnej organizácie civilného letectva, pokiaľ ide o prijatie zmien príloh 1, 3, 4, 6, 10, 11, 13, 14, 15, 16 a 18 k dohovoru o medzinárodnom civilnom letectve
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 100 ods. 2 v spojení s článkom 218 ods. 9,
         so zreteľom na návrh Európskej komisie,
         keďže:
         
                     (1)
                  
                  
                     Dohovor o medzinárodnom civilnom letectve (ďalej len „Chicagsky dohovor“), ktorý reguluje medzinárodnú leteckú dopravu, nadobudol platnosť 4. apríla 1947. Zriadil Medzinárodnú organizáciu civilného letectva (ICAO).
                  
               
                     (2)
                  
                  
                     Členské štáty Únie sú zmluvnými stranami Chicagskeho dohovoru a členmi ICAO, pričom Únia má v určitých orgánoch ICAO štatút pozorovateľa.
                  
               
                     (3)
                  
                  
                     Podľa článku 54 Chicagskeho dohovoru Rada ICAO má prijímať medzinárodné normy a odporúčané postupy.
                  
               
                     (4)
                  
                  
                     Rada ICAO má na svojom 219. zasadnutí, ktoré sa začína 2. marca 2020, prijať niekoľko zmien príloh 1, 3, 4, 6, 10, 11, 13, 14, 15, 16 a 18 k Chicagskemu dohovoru (ďalej len „zmeny“) v oblasti bezpečnosti, životného prostredia a leteckej navigácie.
                  
               
                     (5)
                  
                  
                     Zmeny budú po prijatí záväzné pre všetky členské štáty ICAO vrátane všetkých členských štátov Únie v súlade s obmedzeniami stanovenými v Chicagskom dohovore a v rámci nich a môžu rozhodujúcim spôsobom ovplyvniť obsah práva Únie.
                  
               
                     (6)
                  
                  
                     Je preto vhodné stanoviť pozíciu, ktorá sa má zaujať v mene Únie v Rade ICAO pokiaľ ide o navrhované zmeny.
                  
               
                     (7)
                  
                  
                     Rozsah pôsobnosti tohto rozhodnutia by mal byť obmedzený na obsah zmien v rozsahu v akom uvedený obsah patrí do oblasti, na ktorú sa už vo veľkom rozsahu vzťahujú spoločné pravidlá EÚ. Týmto rozhodnutím by nemalo byť dotknuté rozdelenie právomocí medzi Úniou a členskými štátmi v oblasti letectva.
                  
               
                     (8)
                  
                  
                     Pozícia Únie v Rade ICAO by mala podporovať politiky vyjadrené v zmenách, pretože prispievajú k zlepšeniu bezpečnosti letectva a environmentálnych noriem.
                  
               
                     (9)
                  
                  
                     Pozíciu Únie by mali vyjadriť členské štáty Únie, ktoré sú členmi Rady ICAO, konajúc spoločne,
                  
               PRIJALA TOTO ROZHODNUTIE:
         
            Článok 1
            Pozíciu, ktorá sa má v mene Únie zaujať v Rade Medzinárodnej organizácii civilného letectva (ICAO) na jej 219. zasadnutí, pokiaľ ide o prijatie zmien príloh 1, 3, 4, 6, 10, 11, 13, 14, 15, 16 a 18 k dohovoru o medzinárodnom civilnom letectve (1) vyjadria členské štáty Únie, ktoré sú členmi Rady ICAO, konajúc spoločne.
         
         
            Článok 2
            Toto rozhodnutie nadobúda účinnosť dňom jeho prijatia.
         
         
            V Bruseli 27. februára 2020
            
               
                  Za Radu
               
               
                  Predseda
               
               D. HORVAT
            
         
         
            (1)  Pozrite dokument ST 6180/20 na http://register.consilium.europa.eu.